Eelnõu 18.08.2022

Esitaja: vallavalitsus

Ettekandja: keskkonnaspetsialist

Urmas Kolina



**KANEPI VALLAVOLIKOGU**

**OTSUS**

Kanepi 18.08.2022 nr 1-3/

**Arvamuse andmine Korjusmäe III uuringuruumi**

**geoloogilise uuringu loa taotluse kohta**

Keskkonnaamet geoloogilise uuringu loa andjana saatis Kanepi Vallavalitsusele 1. juulil 2022 kirja nr DM-120542-4, milles soovitakse tuginedes maapõueseaduse § 27 lõikele 7 ja selles sätestatud tähtajale kohaliku omavalitsuse motiveeritud arvamust uuringuloa taotluse kohta.

Keskkonnaamet teatas, et on võtnud menetlusse Marina Minerals OÜ (registrikood 11349875, aadress Tartu mnt 83-806, Kesklinna linnaosa, Tallinn, Harju maakond) 20.06.2022 esitatud Korjusmäe III uuringuruumi geoloogilise uuringu loa taotluse (registreeritud keskkonnaotsuste infosüsteemis 20.06.2022 numbriga DM-120542-1). Geoloogilise uuringu luba taotletakse Põlva maakonnas Kanepi vallas Sirvaste külas riigile kuuluval Erastvere metskond 324 kinnistul (katastritunnus 85601:002:0229). Taotletava uuringuruumi teenindusala kogupindala on 7,45 ha. Uuringu eesmärk on tarbevaru tasemel välja selgitada uuringuruumis levivate setete (liiv ja/või kruus) maht, kvaliteet ning kasutamise võimalused. Maavara soovitakse kasutada piirkonna teede ehitusel ja ehitustöödel. Uuringute käigus planeeritakse rajada kuni 15 uuringukaeveõõnt ja kuni 15 puurauku sügavusega kuni 15 m; muud kavandatavad sihtotstarbelised tööd: veetasemete mõõtmine. Uuringu teostaja on OÜ J.Viru Markšeideribüroo (registrikood 11644539, aadress Harju maakond, Tallinn, Kesklinna linnaosa, Tartu mnt 84a-50, 10112). Loa taotletav kehtivusaeg on 3 aastat.

Maapõueseaduse (MaaPS) § 26 kohaselt annab üldgeoloogilise uurimistöö loa ja uuringuloa Keskkonnaamet, kes menetluse käigus kogutud andmestiku põhjal selgitab välja, kas konkreetse loa taotluse puhul esineb MaaPS § 35 sätestatud loa andmisest keeldumise aluseid. Loa andja kohustus on selgitada välja kõik asjaolud, millel on otsuse tegemisel määrav tähtsus. Luba antakse, kui keeldumiseks ei esine seaduses sätestatud kaalukat põhjust. Uuringuloa andmisest keeldutakse, kui uuringu tegemine on vastuolus riigi huvidega. MaaPS § 35 lõike 2 punkt 1 sätestab, et uuringuloa andmisest võib keelduda, kui taotlejale on määratud karistus kaevandamisjäätmete käitlemise nõuete eiramise eest ja selle andmed ei ole karistusregistrist kustutatud. Keeldumise alust kontrollitakse menetluse käigus, et taotlejal ei oleks karistusregistrisse kantud karistust kaevandamisjäätmete käitlemise nõuete eiramise eest MaaPS §-s 35 sätestatud uuringuloa andmise keeldumise alused peavad puuduma.

Geoloogiliste uuringute käigus ei tohi kahjustada naabruses olevaid kinnistuid ega häirida seal elavad elanikke.

**Geoloogilise uuringu luba ei anna uuringuloa omanikule garantiid, et talle hilisemalt antakse maavara kaevandamise luba ning geoloogilise uuringu loa saamisel ei teki õiguspärast ootust kaevandamisloa saamiseks.**

MaaPS § 27 lg 7 kohaselt saadab loa andja üldgeoloogilise uurimistöö loa või uuringuloa taotluse arvamuse saamiseks taotletava uuringuruumi asukoha kohaliku omavalitsuse üksusele, kes esitab oma arvamuse kirjalikult kahe kuu jooksul taotluse saamisest arvates.

Kohaliku omavalitsuse korralduse seaduse § 22 lõike 2 kohaselt otsustab seadusega kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimusi kohaliku omavalitsuse volikogu, kes võib delegeerida nende küsimuste lahendamise vallavalitsusele.

Lähtudes eeltoodust ja võttes aluseks kohaliku omavalitsuse korralduse seaduse § 22 lõike 2, maapõueseaduse § 27 lõike 7 ning tutvunud Põlva maakonnas Kanepi vallas Sirvaste külas riigile kuuluval Erastvere metskond 324 kinnistul (katastritunnus 85601:002:0229) Korjusmäe III uuringuruumi geoloogilise uuringu loa taotlusega, Kanepi Vallavolikogu

**o t s u s t a b:**

1. Nõustuda Marina Minerals OÜ-le (registrikood 11349875, aadress Tartu mnt 83-806, Kesklinna linnaosa, Tallinn, Harju maakond) Korjusmäe III uuringuruumi geoloogilise uuringu loa andmisega Korjusmäe III uuringuruumis maavara tarbevaru uuringu teostamiseks kehtivusajaga 3 aastat.

2. Otsus jõustub teatavakstegemisel.

3. Otsuse peale võib esitada kaebuse Tartu Halduskohtule halduskohtumenetluse seadustikus sätestatud korras 30 päeva jooksul arvates otsuse teatavakstegemisest.

Piret Rammul

volikogu esimees